
Jéhú puccsa és következményei

A dolgozatomban Jéhú puccsával és következményeivel foglalkoztam, részletesen kitértem a Tel – Dán sztélére, valamint Jéhú megítélésére a deuteronomista történeti mű, és Hóseás 1:4 alapján. Az A. Biran és J. Naveh által rekonstruált szöveg szerint Hazaél ölte meg Jórámot és Ahazját, de ez ellentmond a 2Kir 9:16-29-ben dokumentált, egyébként hiteles beszámolónak tűnő hagyománynak. Dolgozatom egyik fő kérdése tehát egy elkésett nyomozásként is felfogható: ha ketten is büszkélkednek azzal, hogy ők ölték meg Izrael királyát, akkor ki lehet valóban felelős haláláért?
A Tel – Dán sztélé Hazaélt nevezi meg gyilkosként, ezt én úgy értelmezem, hogy Jéhú külső segítséget kapott, és ez a segítség Hazaéltől jött, ezért mutatja be a Tel – Dán sztélé gyilkosként Hazaélt. A Jéhú puccsáról szóló beszámoló összeállítója röviddel a történtek után írhatott, erre következtetek a leírás részletességéből; beszámolóját hitelesnek tekintem. Feltűnő az objektivitás mellett a legendás elemek hiánya is. Mindezek alapján a legtöbb kritikus nagymértékben bízik a szöveg alapvető pontosságában.
Véleményem szerint a Jéhú féle puccs nagyban hozzájárult Izráel későbbi bukásához. A meggondolatlan, vagy épp nagyon is tudatos öldöklés közvetlenül és rövid idő alatt egy politikailag meggyengült, a korábbi (Jórám és Ahazjá idejében fennálló) szövetségi viszonyt felrúgó országot eredményezett.




